  Григорий Фомин Анжелика Тихонова корреспондент Удмуртиысь дышетӥсьёс ӧнер устолыкъя «Педагог года Удмуртии» элькун вожвылъяськонэ пыриськыны быгато. Куриськонъёсты 2022-тӥ арын 10-тӥ толшорысен 23-тӥ толшорозь кутозы. Со сярысь элькун тӧролэн но кивалтэтлэн пресс-службазы ивортӥз. Вожвылъяськон кык арлы огпол ортче. Радъясьёслэн пумкылъянзыя, Россиын ӧнер устолыкъя пӧртэм ӧръя трос вожвылъяськонъёс ортчо шуыса, 2022-тӥ арын дышетӥсьёслэсь быгатонлыкъёссэс 11 номинациосъя дунъялозы. Азьвыл «Педагог профессионального образования» номинация табере «Мастер года» нимаськоз. Отчы ужпӧр дышетонъя мастеръёс, профессиональной циклэ пырись дисциплинаосъя дышетӥсьёс пыриськыны быгато. «Учитель – мастер» номинация «Учитель будущего» луиз. Таиз номинация улсын егит ӧнерчиос асьсэды возьматыны быгато. Азьвыл вить ар стажен дышетӥсьёс гинэ пыриськыны быгато вал ке, табере куинь ар ужам дышетӥсьёслы но кужымзэс мертаны луонлык сёто. Озьы ик табере дышетӥсьёс сяна, ӧнер дышетонъя огазеяськонъёсысь огъядышетскон тодметъёсты сётӥсь ӧнерчиос пыриськыны быгато. Кӧня ке воштӥськонъёс «Лидер в образовании» номинацие но пыртӥзы. Та ӧрын ас кужымзэс дышетонъя управлениосысь кун но муниципал ёзэсъёсын ужасьёс, дышетӥсьёслэсь квалификацизэс будэтонъя но ӧнер тодон-валанзэс будэтон сӧзнэтысь ужъюртъёсын но огазеяськонъёсын ужасьёс, тодосъя огазеяськонъёсын кивалтӥсьёс но воштӥсьёссы пыриськыны быгато. Оглом 2022-тӥ арын дышетон удысысь ӧнерчиос асьсэды «Учитель будущего», «Педагогический дебют» (куинь арозь стажен дышетӥсьёс), «Воспитатель», «Мастер года», «Педагог дополнительного образования», «Вожатый (педагог-организатор)», «Лидер в образовании», «Классный руководитель», «Педагог-психолог, социальный педагог», «Педагог специального образования», «Наставник» ӧръёсъя эскерыны быгато. Конкурс кӧня ке этапен ортчоз, кудъёсыз кӧня ке турлы люкемын луозы. Кыкетӥ турзэ 22-23 южтолэзе ортчытыны чаклало, куинетӥзэ – 24-тӥ южтолэзе. Нош 25-тӥ южтолэзе йылпумъянъёс лэсьтозы. Пусъём, воштӥськонъёс номинациосы сяна, конкурс испытаниосы но пыртӥзы. Озьы, туэ куинетӥ тур ток-шоу форматэн ортчоз но «Профессиональный разговор» нимаськоз. Финалистъёс сётэм тема улсын дышетӥсьёслэн ужазы пумиськись шугъяськытӥсь югдур сярысь вераськон нуозы. Темазэ радъясь ӧри быръёз но ужрад ортчон азьын вералоз. Вожвылъяськонлэн координаторез Удмуртиысь дышетонэз азинтонъя институт луэ. Тодэ вайытом, Удмуртиын 2022-тӥ арез Дышетонлэн ареныз ялӥзы. Тегъёс: Дышетон Дышетонлэнарез Удмуртия  